“เงินบาท” วันนี้เปิดตลาด 34.92 บ. แนะผู้นำเข้าซื้อสกุลต่างประเทศ
ทีเอ็มบีธนชาต เผย ค่าเงินบาทวันนี้(8 ธ.ค.65) เปิดตลาด 34.92 บาทต่อดอลลาร์ แข็งค่าจากราคาปิดตลาดวานนี้ที่ระดับ 35.10 บาท โดยมองกรอบค่าเงินบาทวันนี้เคลื่อนไหวช่วง 34.75 - 35.05 บาท แนะผู้นำเข้าซื้อสกุลต่างประเทศ ผู้ส่งออกขายเงินตราต่างประเทศเหนือระดับ 35.50 บาท
ทีเอ็มบีธนชาต เผย ค่าเงินบาทวันนี้เปิดตลาด 34.92 บาทต่อดอลลาร์ แข็งค่าจากปิดตลาดวานนี้ที่ระดับ 35.10 บาท ชี้กรอบเคลื่อนไหวช่วง 34.75-35.05 บาท
8 ธ.ค. 2565

ฝ่ายธุรกิจตลาดเงินและธุรกรรมระหว่างประเทศ ทีเอ็มบีธนชาต (TTB) เปิดเผยว่า ค่าเงินบาทเช้านี้(8 ธ.ค.65) เปิดตลาด 34.92 บาท/ดอลลาร์ แข็งค่าจากราคาปิดตลาดเมื่อวานที่ระดับ 35.10 บาท/ดอลลาร์
โดยดอลลาร์สหรัฐอ่อนค่าลงเมื่อเทียบกับสกุลเงินหลัก ๆ  เนื่องจากนักลงทุนเริ่มวิตกกังวลว่า การเร่งปรับขึ้นอัตราดอกเบี้ยของธนาคารกลางสหรัฐ (เฟด)อาจส่งผลให้เศรษฐกิจสหรัฐฯ เข้าสู่ภาวะถดถอย
ขณะที่ค่าเงินบาทยังได้ปัจจัยบวกจากแรงซื้อต่างชาติเข้ามาทั้งในตลาดพันธบัตรและตลาดหุ้นไทย โดยวานนี้ ซื้อสุทธิในตลาดพันธบัตร 9,459 ล้านบาท และซื้อสุทธิตลาดหุ้นไทย 1,409.86 ล้านบาท
ทั้งนี้ตลาดจับตาการประชุมนโยบายการเงินของเฟดในวันที่ 13-14 ธ.ค. ซึ่งเป็นการประชุมครั้งสุดท้ายของปีนี้ รวมทั้งถ้อยแถลงของนายเจอโรม พาวเวล ประธานเฟด เพื่อบ่งชี้ทิศทางอัตราดอกเบี้ยของเฟดในปี 66
โดยมองกรอบค่าเงินบาทวันนี้เคลื่อนไหวช่วง 34.75 – 35.05 บาท/ดอลลาร์ แนะนำผู้นำเข้าควรซื้อเงินตราต่างประเทศเพื่อปิดความเสี่ยง และผู้ส่งออกขายเงินตราต่างประเทศที่เหนือระดับ 35.50 บาท/ดอลลาร์